壽史丞相
作者：程公許
朝代：宋

paragraphs: 君不見唐朝郭元振，退朝愉色奉溫凊。
又不見國初王文康，黑頭拜相歸捧觴。
台衮崇嚴親壽考，歷數古今良亦少。
而况二老偕耆頤，如二公者那易有。
四窗爽氣舒雲霞，相業之盛專一家。
父子弟昆踵科級，到公名業尤榮華。
蔡州擒吳抑何壯，開幕江淮護諸將。
手提黄鉞却欃槍，即軍中冊右丞相。
我乘馳驅亦勞止，衮衣趣覲天顔喜。
垂紳列弁競趨迎，恩遇之隆昔無比。